SKRIFTLIG FORESPØRGSEL E-0336/03

af Ilda Figueiredo (GUE/NGL) til Kommissionen

(10. februar 2003)

Om: De finansielle virkninger af midtvejsrevisionen af den fælles landbrugspolitik

Kommissionen har den 21. januar 2003 forelagt lovgivningsforslag om midtvejsrevisionen af den fælles landbrugspolitik. I finansieringsoversigten til forslaget (KOM(2003) 23 forelagde Kommissionen et overslag over de finansielle virkninger i forhold til status quo. Overslaget angiver en nedbringelse af landbrugsudgifterne for markedsforanstaltningerne på ca. 2 180 mio. EUR til EU med femten medlemsstater og ca. 1 560 mio. EUR til EU med 25 medlemsstater i perioden 2004-2013. I den samme finansieringsoversigt giver Kommissionen et overslag over virkningen af graduering/degressivitet og de beløb, som skal overføres til budgettet for udvikling af landdistrikter. Kommissionen anslår, at disse overførsler vil vokse årligt fra 228 mio. EUR i 2007 til 1 481 mio. EUR i 2013, som vil blive fordelt af medlemsstaterne efter en fordelingsnøgle, som integrerer aspektet landbrugsareal, landbrugsbedrift og velstandsniveau.

Kan Kommissionen i denne sammenhæng og på baggrund af den anvendte metode oplyse følgende:

- Hvilke finansielle virkninger vil disse forslag efter Kommissionens skøn have for Portugal i forhold til status quo pr. år (fra 2004 til 2013) og for de enkelte støtteordninger (de samlede markedsforanstaltninger, den samlede direkte støtte og den samlede støtte)?

- Hvilke beløb vil blive overført til udvikling af landdistrikterne på årsbasis (fra 2006 til 2013) og pr. medlemsstat (særlig Portugal) efter anvendelse af graduering/degressivitet? Eftersom de beløb, som skal overføres, medfinansieres af medlemsstaterne, hvilken yderlige nationale medfinansieringsbeløb vil der være behov for på årsbasis og pr. medlemsstat for at sikre, at de nye disponible midler absorberes fuldt ud?

- I betragtning af beregningsmetoden for nettobidraget til den fælles landbrugspolitik, som Kommissionen har anvendt i den anden samhørighedsrapport, hvad vil være den årlige virkning af disse forslag på den fælles landbrugspolitiks nettobidrag i Portugal?

Svar afgivet på Kommissionens vegne af Franz Fischler

(13. marts 2003)

Hensigten med den foreslåede reform er som beskrevet i begrundelsen i den foreløbige undersøgelse af den fælles landbrugspolitik at styrke EU-landbrugenes konkurrenceevne og fremme et mere markedsorienteret og bæredygtigt landbrug. Generelt medfører forslagene et skift fra produkt- til producentstøtte. Som angivet i forslagets finansielle oversigt og anført af det ærede medlem forventes det, at udgifterne til markedsforanstaltninger mindskes. Der er udarbejdet et udgiftsoverslag til markedsforanstaltninger på fællesskabsniveau, der er baseret både på mellemlange prognoser for udviklingen på EU's markeder (udgivet i december 2002) og på forskellige indvirkningsanalyser (tilgængelige siden januar 2003). Disse analysemodeller er udarbejdet for at kunne lave prognoser på fællesskabsniveau. For så vidt angår udgifter til markedsforanstaltninger, er der ikke foretaget yderligere analyser af den finansielle indvirkning for de enkelte medlemsstater.

Udkastet til Rådets horisontale forordning åbner mulighed for at nedsætte de direkte betalinger under artikel 10 for årene 2006-2012. En del af det deraf følgende beløb vil blive afsat til at styrke udviklingen af landdistrikterne under søjle to i Den Europæiske Udviklings- og Garantifond for Landbruget (EUGFL), Garantisektionen, som fastlagt i samme forordnings artikel 12, stk. 1. For indeværende er de beløb, der skal overføres til udvikling af landdistrikterne, angivet på fællesskabsplan, som det fremgår af det finansielle overslag. Principperne for, hvorledes disse beløb skal omfordeles til medlemsstaterne, fremgår af artikel 12, stk. 2. Portugals andel beløber sig til 4,9 %.

For så vidt angår kapaciteten til at udnytte beløb, der omfordeles til hver enkelt medlemsstat efter 2006, bør det huskes, at den samlede bevilling til udvikling af landdistrikter og fordelingen mellem medlemsstaterne vedtages senere inden for rammerne af de nye finansielle overslag. Derfor kan behovet for national medfinansiering for at sikre fuld udnyttelse af programmerne for udvikling af landdistrikter først vurderes efter vedtagelsen af de nye finansielle overslag og de nye programmer for udvikling af landdistrikter.

I forbindelse med udarbejdelsen af den tredje samhørighedsrapport agter Kommissionen at ajourføre den analyse, som det ærede medlem henviser til. Det kan dog allerede nu fastslås, at det nuværende reformforslag til den fælles landbrugspolitik vil styrke den fælles landbrugspolitiks bidrag til den økonomiske og sociale samhørighed, hvilket forventes at have en positiv indvirkning for Portugal.